**קול קורא יזמות עסקית - הבהרות/תשובות לשאלות שנשאלו**

להלן הבהרות הניתנות כתשובות לשאלות אשר הגיעו מפונים שונים שהביעו התעניינות להגשת בקשות תמיכה לפי נוהל התמיכה בנושאי יזמות עסקית לשנים 2017/18 אשר פורסם, על ידי החטיבה להתיישבות, ביום 18.7.2018:

1. בכל מקום בנוהל תמיכה זה, בו יש התייחסות לתמיכה אשר התקבלה, בעבר, מאת החטיבה להתיישבות, הכוונה היא גם לתמיכה שהתקבלה, בעבר, מאת המחלקה להתיישבות של הסוכנות היהודית לא"י (או המחלקה לפיתוח והתיישבות/המחלקה לישראל). בדיקה, כי אכן לא התקבל סיוע/תמיכה, בעבר, תעשה במסמכים הנמצאים בסוכנות היהודית לא"י.
2. אגודות שיתופיות של קיבוצים, מושבים או ישובים קהילתיים אשר קיבלו, בעבר, סיוע לאמצעי יצור בסכום של יותר מ - 3,000,000 ₪ (במחירים נכונים ל 8/2018) מאת החטיבה להתיישבות או מאת המחלקה להתיישבות/הסוכנות היהודית לא"י, אינם יכולים להגיש בקשה לקבלת תמיכה, במסגרת נוהל זה.
3. מתיישב אשר קיבל, בעבר, סיוע לאמצעי יצור בסכום של 150,000 ₪ ויותר, מתקציבי החטיבה להתיישבות או מתקציבי המחלקה להתיישבות של הסוכנות היהודית לא"י, אינו רשאי להגיש בקשה לתמיכה במסגרת נוהל זה.
4. **"הון חוזר"** משמעו בנוהל זה: הוצאות לטווח קצר אותן ניתן לייחס לפעילות במיזם המוקם (או בהרחבת מיזם קיים) ואשר מטרתן, לסייע בתהליכי הייצור. הוצאות כאלה כוללות, בין היתר, זרעים, שתילי ירקות/פרחים, עבודה מקצועית, שכר למי שאינו קרוב משפחה, מדרגה ראשונה, של מבקש התמיכה וכיוצא באלה הדברים.
5. ניתן להגיש בקשה לתמיכה בהון חוזר ובלבד שהמיזם הינו לפחות לטווח המותנה (מינימום 5 שנים) והיחס בין ההון החוזר לבין ההשקעה במיזם לא יעלה על 30% (יחס של 1 ל- 2).
6. למרכיבי הון חוזר אשר לא ניתן לצרף לגביהם הצעות מחיר (כמו למשל: עבודה, מים, דשנים וחומרי הדברה), ניתן יהיה לצרף לבקשת התמיכה, מכתב מאשר מאת גורם מקצועי מוסמך המועסק בשרות הציבורי. במכתב תצוין, לפי העניין, הערכת כמויות ועלויות ליחידה.
7. בהרחבה של מיזם קיים, התכנית העסקית תתייחס רק לתוצאות השוליות הנובעות מההשקעה הנוספת במיזם ולא למיזם כולו.
8. לבקשת תמיכה, לפי נוהל זה, יש לצרף את כלל האישורים כמצוין בנוהל התמיכה לרבות אישורים נלווים מטעם רשויות המס, כמו למשל: אישור ניהול ספרים, אישור עוסק מורשה, פטורים וכו'.
9. לא תתקבלנה בקשות, לפי נוהל זה, ליזמות המהווה "השקעה פסיבית" שאינה מייצרת, במהותה, מקומות תעסוקה, כמו למשל: הקמת מיזם פוטו וולטאי ליצור אנרגיה סולארית.
10. הבהרה לסעיף קטן 15 בפרק 7 לנוהל זה: אם ההשקעה במיזם מתחלקת באופן מובהק, בין מספר סעיפים אשר עלות ההשקעה בהם, נמוכה מסכום של 100,000 ₪, לכל סעיף, ניתן יהיה להסתפק בהצגת שלש (3) הצעות מחיר, בלבד, בהתאם לאמור בסעיף קטן 14 בפרק 7 לנוהל זה. יחד עם זאת, אין לפצל הצעות מחיר באופן מלאכותי.
11. אישור מנהלת השקעות (של משרדי הממשלה - תעשייה, תיירות, חקלאות) אינו מהווה תחליף לצורך בהגשת תכנית עסקית ספציפית לבקשת התמיכה.
12. לא ניתן להגיש בקשה לתמיכה בהקמת מבנה המהווה חלק מבית המגורים של המבקש (למשל: יחידות קייט, משרד שהוא חדר בבית המגורים וכד').
13. ועד מקומי של ישוב או עמותה אינם יכולים להגיש בקשה לתמיכה על פי נוהל זה.
14. ניתן להגיש בקשה לתמיכה, על פי נוהל זה, למספר יוזמות ובתנאי שעלות ביצוען ביחד לא תעבור את תקרת התמיכה הקבועה בנוהל זה.
15. מי שאינו בעל זכויות חוזיות בקרקע, אלא רק שוכר זמני, אינו יכול להגיש בקשת תמיכה לפי נוהל זה. במקרים בהם השוכר הינו חבר באגודה (של הישוב) , ניתן יהיה להגיש בקשת תמיכה, לפי נוהל זה.
16. בקשת תמיכה לפי נוהל זה תתייחס ליחידת היצור, כלומר: המגרש/המשק/המיזם ולא לפרט, כלומר: לא תתקבלנה בקשות נפרדות לאותו מיזם מכל אחד מבני זוג המחזיקים בזכויות בקרקע.
17. חבר קיבוץ יכול להגיש בקשה לתמיכה, לפי נוהל זה, בתנאי שעסקינן בקיבוץ מתחדש (מופרט עסקית) ולמיזם, ככל שהוא קשור לקרקע, יש מעמד נפרד מזה של האגודה/הקיבוץ.
18. חבר קיבוץ בקיבוץ שיתופי (קיבוץ שנכסיו אינם מופרטים) אינו יכול להגיש בקשת תמיכה במסגרת נוהל זה.
19. מבקש תמיכה, לפי נוהל זה, המתגורר בישוב אחד ובקשתו מתייחסת למיזם בישוב אחר יוכל להגיש בקשת תמיכה ובלבד שהמיזם נמצא באותו אזור. אמות המידה לדרוג הבקשה יקבעו לפי מקום המיזם.
20. מבקש תמיכה, לפי נוהל זה, המתגורר במושב, גם אם הוא בעל נחלה, והמיזם שבבעלותו נמצא בקיבוץ, יוכל להגיש בקשת תמיכה, לפי נוהל זה, בכפוף לכך שלא קיבל תמיכה בעבר ולצורך הזיקה בקרקע, ככל שהמיזם מצריך הצגת זיקה כזאת, יציג הסכם או מסמך מאשר מאת הקיבוץ. על ההסכם להיות בתוקף לפחות לאורך כל התקופה המותנית [מינימום חמש (5) שנים).
21. ההסתדרות הציונית העולמית/החטיבה להתיישבות תהא רשאית לקבל ביטחונות, בגין מתן תמיכה לפי נוהל זה, לתקופת המענק המותנה [מינימום חמש (5) שנים] אשר יינתנו שווה בשווה (פרי פסו) עם נותני מימון אחרים (בנקים, חברות ביטוח וכד') ומימושם, לעת הצורך, חס וחלילה, יהיה באופן יחסי (פרו רטה) להיקף המימון אשר ניתן על ידי כל אחד מהנושים המובטחים.
22. **התייחסות לפי נושאים להם ניתן לבקש תמיכה, לפי נוהל זה**

|  |  |  |
| --- | --- | --- |
|  **חקלאות** | שתילי עצים | לא, הואיל וחוק עידוד השקעות הון בחקלאות מאפשר קבלת/מתן מימון. |
| שתילי/זרעי ירקות/פרחים  | כן, הואיל וחוק עידוד השקעות הון בחקלאות אינו חל. |
| הכשרת קרקע |  לא, הואיל וחוק עידוד השקעות הון בחקלאות מאפשר קבלת/מתן מימון. |
| סככות |  לא, הואיל וחוק עידוד השקעות הון בחקלאות מאפשר קבלת/מתן מימון. |
| מבנים |  לא, הואיל וחוק עידוד השקעות הון בחקלאות מאפשר קבלת/מתן מימון. |
| לולים | לא, הואיל וחוק עידוד השקעות הון בחקלאות מאפשר קבלת/מתן מימון. |
| תרנגולות למטילות |  כן, הואיל וחוק עידוד השקעות הון בחקלאות אינו חל על נושא זה. |
| תרנגולות לפטם |  כן, הואיל וחוק עידוד השקעות הון בחקלאות אינו חל על נושא זה. |
| שכר עבודה | מקצועי בלבד: חוקר, מדריך, יועץ ובתנאי שאינו בקרבת משפחה, מדרגה ראשונה, למבקש התמיכה. |
| טרקטור |  לא, הואיל וחוק עידוד השקעות הון בחקלאות מאפשר קבלת/מתן מימון. |
| כלים חקלאיים |  לא, הואיל וחוק עידוד השקעות הון בחקלאות מאפשר קבלת/מתן מימון. |
| **תעשייה** | בכל מקרה בו חל החוק לעידוד השקעות הון בתעשייה לא ניתן להגיש בקשת תמיכה לפי נוהל זה. בעיקר כאשר הייצוא של המיזם הינו מעל 25%. |
| תאים פוטו וולטאים | לא, הואיל ומדובר בהשקעה "פסיבית" שאינה מייצרת מקומות תעסוקה. |
| **תיירות** | בכל מקרה בו חל החוק לעידוד השקעות הון בתיירות, לא ניתן להגיש בקשה לפי נוהל זה.  |
| אמצעים מוטוריים שהינם "בליבת הפעילות" העסקית  | כן (למעט משאיות, אוטובוסים, אוטובוסים זעירים וכד'). |
| רכב שאינו "בליבת הפעילות" העסקית  | לא |
| יחידות אירוח/קייט (צימרים) | כן, הואיל וחוק עידוד השקעות הון בתיירות אינו חל על נושא זה. יחידות הקיט (צימרים) חייבות להיות מנותקות מבית המגורים ולהוות פרויקט ייעודי. |
| ציוד מתכלה | כן, הואיל וחוק עידוד השקעות הון אינו חל על נושא זה. |